Predkladacia správa

Podpredseda vlády a minister vnútra Slovenskej republiky predkladá na rokovanie vlády Slovenskej republiky iniciatívny materiál návrh na uzavretie Dohody medzi vládou Slovenskej republiky a vládou Maďarskej republiky o zmene prílohy č. 1 Dohody medzi vládou Slovenskej republiky a vládou Maďarskej republiky o prekračovaní štátnej hranice na účel turistiky na turistických chodníkoch križujúcich štátnu hranicu, podpísanej dňa 10. mája 2006 v Budapešti, formou výmeny nót. 

Obsahom predkladaného materiálu je zmena spôsobu prekračovania štátnej hranice na účel turistiky na turistických chodníkoch križujúcich štátnu hranicu na mieste Kravany nad Dunajom – Lábatlan a na mieste Kravany nad Dunajom (Čenkov) – Nyergesújfalu z plavidla (čln) na plavidlo (čln, malá loďka).

Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.

Návrh dohody zodpovedá záujmom zahraničnej politiky Slovenskej republiky, je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj so záväzkami Slovenskej republiky vyplývajúcimi jej z iných medzinárodných dokumentov.